Sharnaaz Ahmad

Sharnaaz Ahmad bin Dato' Basir Ahmad (lahir 30 Ogos 1985) ialah seorang pelakon, pengacara, pengarah dan penerbit lelaki Malaysia. Beliau memulakan kerjaya lakonan pada tahun 2009 menerusi watak pembantu dalam drama bersiri Tari Tirana arahan Shahrulezad Mohameddin sebelum diberi watak yang lebih besar dalam drama bersiri komedi K.I.T.A. dan Dottie pada tahun 2010. Biarpun bermula menerusi watak ringan, nama Sharnaaz mula meniti bibir peminat apabila pengarah Michael Ang memberi peluang kepadanya membawa watak serius sebagai Afandi dalam telefilem Ungunya Cinta. Sejak itu, Sharnaaz telah membintangi beberapa siri drama televisyen terkenal seperti Bukan Bidadari (2012), Bukan Kerana Aku Tak Cinta (2013), Suamiku Encik Sotong (2014), Mencintaimu (2015), Mr. Hijab (2017), Cinta Bukan Kristal (2018), Lelakimu Yang Dulu (2019) dan I Promise Janji Anaqi (2021). Beliau membuat penampilan sulungnya di layar lebar menerusi filem Seru (2011) sebelum membintangi dalam beberapa filem seperti Juvana (2013), Sembunyi: Amukan Azazil (2013), Dollah Superstar (2014), Gila Baby (2014), Jebat (2020), Polis EVO 3 (2023) dan Blood Brothers: Bara Naga (2025).

Sharnaaz mula menduduki kerusi pengarah dengan mengarahkan telefilem pertamanya, Lukisan Cinta (2017) yang mana beliau sendiri turut berlakon. Beliau turut menggalas tanggungjawab sebagai penerbit untuk telefilem Raya Talak Satu dan Jangan Masuk Rumahku. Sepanjang kerjaya lakonannya, beliau cukup dikenali dengan watak-watak antagonis serta antihero dan telah bekerjasama dengan ramai pelakon seangkatannya seperti Amar Baharin, Farid Kamil, Nelydia Senrose, Nad Zainal dan Emma Maembong selain dikaitkan dengan banyak isu dan kontroversi. Beliau telah menerima pelbagai anugerah dan pencalonan atas bakat lakonannya, antaranya ialah Anugerah Bintang Popular Berita Harian, Anugerah Skrin, Anugerah Drama Festival Kuala Lumpur dan Anugerah MeleTOP Era.

Kehidupan awal
Sharnaaz dilahirkan pada 30 Ogos 1985 di Georgetown, Pulau Pinang dan merupakan anak kepada Dato' Basir Ahmad Nazir Ahmad, seorang usahawan. Basir yang merupakan kenalan rapat kepada keluarga P. Ramlee juga pernah menyertai beberapa kugiran ketika era pop yeh yeh 60an. Selepas menamatkan pengajian di Kolej Polytech MARA pada tahun 2008 dalam jurusan perakaunan perniagaan, beliau mula berjinak-jinak dalam dunia lakonan.

Kerjaya

2009–2013: Penglibatan awal
Penglibatan Sharnaaz dalam industri hiburan bermula dengan menyertai pertandingan 50 Most Eligible Bachelor. Kemudian, kerjaya lakonannya bermula apabila pengarah, Shahrulezad Mohameddin menawarkannya berlakon dalam drama bersiri Tari Tirana lakonan Wan Sharmila, Shahz Jaszle dan Nadia Aqilah dengan memegang watak Ali. Ketika awal pembabitannya, Sharnaaz sering ditipu oleh agensi lakonan yang menjanjikan pelbagai watak namun mereka membatalkan disaat akhir. Akibatnya, beliau mula hampir putus asa sebelum mengambil keputusan untuk membina keyakinan diri dan penampilan tubuh badan. Sharnaaz juga menyertai syarikat pengurusan Groom Works pada tahun 2010. Hasilnya, setelah itu beliau berjaya muncul sebagai watak utama dalam drama bersiri K.I.T.A. arahan Micheal Ang dan bergandingan dengan pelakon Scha Al-Yahya yang menjadi titik mula namanya dikenali. 

Beliau kemudian berlakon dalam Pasukan Gerakan Marin musim kedua yang disiarkan di TV9. Kerana populariti yang makin meningkat, Sharnaaz berpeluang memegang watak utama dalam filem pertamanya, Seru arahan bersama Woo Ming Jin dan Pierre Andre. Pada awal tahun 2011, namanya mula mendapat perhatian umum malah turut tersenarai dalam kategori Artis Baharu Lelaki Popular di Anugerah Bintang Popular Berita Harian ke-24.

Kerjaya lakonannya berkembang dalam waktu yang agak singkat dan kehadirannya sebagai pelakon pelapis amat diperlukan kerana kemampuan bakat lakonannya dalam menjelmakan pelbagai watak dari komedi ke antagonis dan dramatik. Sehingga tahun 2013, beliau muncul dalam drama-drama arahan Michael Ang seperti Kum Kum, Pontianak Kampung Batu dan Patah Seribu yang digandingkan bersama bekas kekasihnya iaitu Shila Amzah, sehingga beliau digelar anak emas pengarah tersebut. Gandingan tersebut begitu mantap dan serasi bahkan mampu menitiskan airmata penonton. Beliau juga muncul dalam drama arahan pengarah lain demi mencari kelainan seperti drama Ariana Mikhail, Bukan Bidadari dan telefilem Di Bawah Langitmu.

Setelah dilamar pengarah hebat Kabir Bhatia untuk muncul dalam filem Sembunyi: Amukan Azazil, beliau sekali lagi diberi peluang untuk membintangi filem Juvana dengan memegang watak sebagai Lan Todak, yang akhirnya menjadi era kemuncak kerjayanya sebagai aktor. Lakonannya dalam watak antagonis seorang pelajar sekolah menengah dibawah hukuman juvana yang mempunyai masalah psikologi itu menjadi sebutan dan disifatkan antara watak jahat paling ikonik dalam industri perfileman Melayu. 

Pada tahun 2013, nama Sharnaaz akhirnya mendapat tempat di mata pengkritik apabila lakonan mantapnya sebagai suami panas baran dalam telefilem Di Bawah Langitmu bersama Nora Danish membolehkannya bersaing dalam kategori Pelakon Lelaki Terbaik (Drama) di Anugerah Skrin. Dalam majlis sama, beliau juga turut dicalonkan untuk kategori Pelakon Pembantu Lelaki Terbaik (Filem) menerusi lakonan sebagai Lan Todak dalam filem Juvana. Biarpun tewas kepada pelakon-pelakon yang lebih berpengalaman, namun sejak itu namanya sudah diangkat sebaris dengan nama-nama besar dalam bidang lakonan tanahair.

2014–2017: Kejayaan kritis
Pada tahun 2014, nama Sharnaaz cukup sinonim dengan kejayaan drama bersiri 60 episod berjudul Bukan Kerana Aku Tak Cinta yang mencipta fenomena tersendiri sebagai antara drama bersiri paling ramai penonton pada tahun itu. Drama ini menggandingkan beliau bersama Nelydia Senrose buat pertama kali. Ini kemudian diikuti dengan Setitis Kasih Darmia yang kembali menggandikan beliau bersama Nelydia. Tawaran berlakon filem tetap diperolehinya pada tahun itu apabila beliau berlakon dalam dua filem serentak, Dollah Superstar sebagai Shah Dazzle dan Gila Baby sebagai Roy. Kedua-duanya ialah arahan Kabir Bhatia.

Sharnaaz kemudian berlakon bersama Amyra Rosli dalam drama Suamiku Encik Sotong yang diadaptasi dari novel 2013 bertajuk sama karya Syikin Zainal dan disiarkan di Astro Ria dari 27 Oktober 2014 sehingga 9 Mac 2015. Beliau juga membintangi sebuah drama TV Singapura, Danny The Series lakonan bersama Elfaeza Ul Haq yang disiarkan di Mediacorp Suria. Menerusi persembahannya dalam drama ini, beliau memenangi Pelakon Lelaki Terbaik (Drama) di Pesta Perdana Singapura ke-12.

Sharnaaz berlakon bersama Fathia Latiff dalam filem Darah Panas arahan Arjin Uppal yang ditayangkan pada 4 Jun 2015. Dalam filem ini, beliau memegang watak sebagai Ady, seorang pemuda yang menghormati wanita Islam. Beliau turut berkecimpung dalam bidang pengacaraan apabila menjadi pengacara bersama Scha Al-Yahya dalam rancangan TV realiti nyanyian, Gempak Superstar yang bersiaran di Astro Ria dari 10 April sehingga 15 Mei 2016. Kemudian, beliau menjadi Chief Lawak bersama-sama dengan Johan dalam Maharaja Lawak Mega 2016. Tawaran berlakon tetap diperolehinya apabila berlakon bersama Ayda Jebat dalam Awak Sangat Nakal dengan melakonkan watak sebagai Johan Rizqin.

Melengkapkan portfolio kerjaya seninya, Sharnaaz membuat penampilan sulungnya dalam bidang pengarahan apabila beliau mengarahkan telefilem pertamanya, Lukisan Cinta yang merupakan idea asalnya dan turut berlakon dengan memegang watak utama bersama Nabila Huda. Ditayangkan pada 28 Januari 2017 di Astro Ria, telefilem ini turut dibintangi oleh Azhan Rani, Normah Damanhuri, Oktovia Manrose, Mubarak Majid dan Amai Kamarudin.

Bekerja di bawah arahan Bade Hj. Azmi, beliau memegang watak utama sebagai Inspektor Rudy dalam filem Sindiket yang berkisarkan tentang sindiket pemerdagangan manusia yang berlaku di Malaysia. Filem ini ditayangkan pada 6 April 2017 dan turut dibintangi oleh Daphne Iking, Tony Eusoff, Sharifah Amani dan Liyana Jasmay. Beliau kemudian kembali bekerjasama dengan Nabila Huda menerusi drama Mr. Hijab yang disiarkan di Slot Iris TV3.

2018–kini: Pengembangan kerjaya
Satu-satunya drama lakonan beliau bagi tahun 2018 ialah Cinta Bukan Kristal disiarkan di slot Akasia TV3 dengan memegang watak sebagai Adrian Hilman. Drama ini kembali menggandingkan Sharnaaz bersama Ayda selepas kerjasama hebat mereka dalam Awak Sangat Nakal. Ia turut dibintangi oleh pelakon Brunei, Nina Iskandar. Beliau kemudian membintangi telefilem Aidiladha, Datangmu Kubenci Pergimu Kutangisi lakonan bersama Vanidah Imran, Liza Abdullah, Eyra Hazali dan Aedy Ashraf yang disiarkan di TV2.

Pada tahun 2019, beliau berlakon dalam drama Devoted yang disiarkan di Viu dengan memegang watak sebagai Iskandar, seorang pelampau yang memperjuangkan pemahaman di luar logik akal manusia. Sharnaaz berkata mengenai wataknya dalam drama itu: “Iskandar merupakan seorang lelaki yang pandai berbicara dan merekrut pengikut-pengikutnya menerusi percakapan. Bagaimanapun prinsipnya tidak melibatkan agama, cuma lebih ke arah cara berfikir dalam kalangan masyarakat moden". Selain beliau, Devoted turut dibintangi oleh Corinne Adrienne, Faizal Hussein dan Aqasha.

Beliau memegang watak sebagai Hazrul dalam drama adaptasi novel karya Farah Darianna, Lelakimu Yang Dulu yang mengisahkan tentang Hazrul dan Daliya yang terpisah apabila Hazrul meringkuk dalam penjara atas kesalahan merogol. Daliya yang terluka membawa diri bersama kandungan yang dirahsiakan daripada Hazrul. Drama ini kembali menggandingkan beliau bersama Nelydia Senrose.

Pada September 2020, Sharnaaz bersama Nelydia kembali menjayakan peranan masing-masing sebagai Hannah Mastura dan Jebat dalam filem adaptasi drama Bukan Kerana Aku Tak Cinta, Jebat yang ditayangkan pada 3 September di Astro First. 

Dari 25 November sehingga 24 Disember 2020, Sharnaaz melakonkan watak sebagai Rizal dalam drama Isteri Misteri lakonan bersama Tiz Zaqyah, Sharifah Sakinah, Azar Azmi dan Azira Shafinaz. Ia merupakan drama VIU Originals keduanya selepas Devoted. Beliau kembali bekerja di bawah arahan Michael Ang dengan melakonkan watak utama bersama Emma Maembong dalam drama I Promise Janji Anaqi yang diadaptasi dari novel 2019 bertajuk sama karya Acik Lana. Menerusi drama ini, beliau memegang watak sebagai Anaqi, seorang pembunuh upahan yang menjadi buruan akibat kisah lampaunya.

Kehidupan peribadi
Dari 2011 sehingga 2013, Sharnaaz sebelum ini pernah menjalin hubungan cinta dengan penyanyi dan anak sulung penyanyi veteran, ND Lala, Shila Amzah, namun memutuskan hubungan mereka selepas Sharnaaz hilang hormat kepada bapa Shila berikutan konflik yang berlaku antara mereka dengan ND Lala. Beliau kemudian menjalin hubungan dengan pelakon, Anis Al-Idrus selama setahun, dari 2014 sehingga 2015.

Sharnaaz berkahwin dengan ahli perniagaan, Noor Nabila Mohd Noor yang merupakan kakak kepada pelakon dan pengacara, Neelofa, pada 31 Mac 2017. Bersama Nabila, beliau dikurniakan seorang anak lelaki bernama Jebat Jayden Ahmad yang dilahirkan pada 30 Ogos 2018 iaitu bersempena dengan ulang tahun kelahiran Sharnaaz yang ke-33. Pasangan ini memfailkan perceraian secara hakam pada 9 Julai 2020.

Pada 2023, Sharnaaz digosipkan bercinta dengan pelakon muda iaitu Amelia Christie. Hal ini kerana Sharnaaz sering membawa Amelia semasa mempromosikan filem Polis EVO 3. Mereka juga bersama-sama menghadiri majlis pelancaran filem tersebut dan kelihatan begitu mesra. Mereka juga sering memuat naik gambar bersama dengan caption berbaur kemesraan. Amelia juga mula rapat dan mempunyai hubungan baik dengan bekas isteri Sharnaaz, Noor Nabila serta keluarganya.

Tetapi pada tahun 2024, mereka dikhabarkan putus cinta kerana masing-masing telah nyah-ikut akaun Instagram antara satu sama lain. Amelia juga telah memadam gambar-gambarnya bersama Sharnaaz.
Sharnaaz telah memberikan kenyataan bahawa dia tidak pernah mengakui hubungan dia dan Amelia selama ini sedangkan kerapatan mereka selama ini dilihat begitu mesra seperti pasangan kekasih.

Filemografi

Filem
 Tahun Tajuk Watak Catatan 2011 Seru Jeff  Filem pertama2013 Juvana Lan Todak Sembunyi: Amukan Azazil Atan2014 Dollah Superstar Shah Dazzlee Gila Baby Roy2015 Darah Panas Ady Transformers: Age of Extinction Galvatron Alih suara BM 2016 Juvana 3: Perhitungan Terakhir Lan Todak Penampilan khas 2017 Sindiket Inspektor Rudy 2019  Wangi  Khuzairi  2020 Jebat Jebat 2023 Polis EVO 3 Reza  2024 Mak Zahar Filem pendek2025 Blood Brothers: Bara Naga Ghazwan Sazali / "Ghaz"  Magik Rompak  Hadi / "The Great Hadini"2026 The Original Gangster Ryan  Pos-produksi Black Ops: Operasi Serigala  Johan Dalam produksi  TBA Polis EVO: Reza Reza Dalam produksi

Drama
 Tahun Tajuk Watak Saluran TV Catatan  2009 Tari Tirana Ali TV3 Drama pertama 2010 K.I.T.A AzaliAstro Ria Dottie  Ameer2011 Kasih Alia Qausar TV3 Kum Kum The Series Yusof Astro Ria2012 Ariana Mikhail Ray TV9 Memberku Hawa Ghaz TV3 Bicara Hati Tengku Syahran Astro Prima Bukan Bidadari ArifTV32013 Ruby Benjamin Mira Sofea Rayyan Astro Prima2014 Bukan Kerana Aku Tak Cinta Jebat Astro Mustika HD Setitis Kasih Darmia Khairul Amir TV9 Suamiku Encik Sotong Farish Astro Ria Danny The Series Danny (Ramadan) Mediacorp Suria Sekuel dari Telefilem Cinta Ramadan Mukhlis (Musim 1) HaikalTV22015 Babyana Ray / Rahman Mencintaimu HishamTV3 Abang Sado Kau Ado Sharnaaz Ku Tinggalkan Cinta Di Okinawa Raykal Astro Mustika HD2016 BOMBA Hero KhalidTV2 Mukhlis (Musim 2) Haikal Awak Sangat Nakal Johan Rizqin Astro Ria 2017 Mr. Hijab RemTV3 2018 Cinta Bukan Kristal Adrian Hilman2019 Devoted Iskandar Viu Dia Yang Ku Cinta LuqmanTV3 Lelakimu Yang Dulu Hazrul Izzuddin2020 Pelindung Seorang Puteri Hazril Astro Ria Isteri Misteri Rizal Viu2021 Cinta Ramadan & Danny Danny Astro Prima I Promise Janji Anaqi AnaqiAstro Ria 2023 Budak Hostel Otaknya Sewel Cikgu Daniel

Telefilem
 Tahun Tajuk Watak Saluran TV Catatan 2009 Dalca Mami Georgetown RadziAstro Prima Telefilem pertama 2010 Anak Rintih Dino Pontianak Kampung Batu Ramli / Pontianak Astro Ria Kum Kum Yusof2011 Tangisan Langsuir Halim Astro Prima  Penanggal  FazliAstro Ria  Ungunya Cinta Afandi Mendongak Ke Langit Hariz2012 Rahsia Hati Rayyan TV9 Warkah Cinta Mat Rock Eddie TV3 Patah Seribu Azu Astro Ria Di Bawah Langitmu Osman TV3 Korban Kasih Ihsan TV AlHijrah 2013 Cinta Ramadan Ramadan (Danny) Mediacorp Suria Prekuel dari Drama Danny The Series2014 Bintang Hati Farhan TV2 Perempuan Lindungan Kaabah Fareez Astro First Eksklusif2015 Ramadan Jangan Tinggal Kami TV3 Hidupku, Solatku, Matiku Nordin Astro Oasis 2016 Yang Terakhir Untukku Jay TV32017 Lukisan Cinta Khairul Astro Ria Sebagai pengarah dan penerbit  Gelap Ghazlan TV1 2018 Datangmu Ku Benci, Pergimu Ku Tangisi Ezad TV2 2019 Aku Bukan Bidadari Hisyam TV3 2020 Jam Tangan Paksu Paksu AdamTV12021 Aku Bukan Malaikat Hisham Syurga Tanpa Dosa Aiman TV22022 Raya Talak 1 JojoAstro Ria Sebagai penerbit  Jangan Masuk Rumahku  Sebagai penerbit

Televisyen
 Tahun Tajuk Peranan Saluran TV Catatan 2015 Harta Dalam Stor (Musim 2) Artis jemputan Astro Ria  2016  Gempak Superstar   Pengacara   Bersama Scha Al-Yahya  Maharaja Lawak Mega 2016 Chief Lawak Astro Warna Bersama Johan (Jonaz) 2017 Perang Jantina  Pengacara  Astro Ria  Bersama Siti Elizad 2021 Maharaja Lawak Mega 2021  Juri Misteri (Sang Bara)Astro Warna Mendedahkan Identitinya Di Minggu Akhir2022 The Masked Singer Malaysia (musim 2) Juri Jemputan Menggantikan Remy Ishak Muzikal Lawak Superstar (Musim 3) Pengacara Bersama Elly Mazlein Melodi Pengacara undangan TV3 2022–2023 The Masked Singer Malaysia (musim 3) Juri Tetap Astro Warna

Penajaan
 Tahun Produk Catatan2016Men's Biorè2020Coffee Mamu Barista2020Perfume Athur& Antena

Anugerah dan pencalonan
 Tahun  Anugerah Kategori Penerima/Karya tercalon Keputusan2011Anugerah Bintang Popular Berita Harian ke-24 Artis Baru Lelaki Popular  2012Anugerah Blokbuster Pertama Hero PopularSeru 2013Anugerah Melodi Pertama Artis Sensasi  Anugerah Skrin ke–17 Pelakon Lelaki Terbaik DramaDi Bawah Langit Mu Pelakon Pembantu Lelaki Terbaik FilemJuvana Anugerah Majlis Pengkritik Filem Kuala Lumpur Pelakon Pembantu Lelaki TerbaikSembunyi: Amukan Azazil 2014Anugerah Drama Festival Kuala Lumpur Pertama Pelakon Lelaki PilihanRuby  Barisan Pelakon Drama Pilihan  Hero & Heroin Drama Pilihan (bersama Siti Saleha) Anugerah Astro On the Go Fan Choice Favourite Fuyooo ActorBukan Kerana Aku Tak Cinta Festival Filem Malaysia ke-26 Pelakon Pembantu Lelaki TerbaikJuvana 2015Anugerah MeleTOP Era ke–2 Pelakon TV MeleTOP  Anugerah Drama Festival Kuala Lumpur ke–3 Pelakon Lelaki Drama PilihanSetitis Kasih Darmia  Barisan Pelakon Pilihan  Hero & Heroin Pilihan (bersama Nelydia Senrose) Anugerah Bintang Popular Berita Harian ke-28 Pelakon TV Lelaki Popular rowspan="5"   Artis Paling Kontroversi  Gandingan Serasi Di Layar (bersama Nelydia Senrose) Anugerah Melodi ke–3 Artis Lelaki Pilihan  Artis Sensasi Anugerah Lawak Warna ke–3 Pelakon Komedi Lelaki Terbaik (Filem)Gila Baby  Pelakon Komedi Lelaki Terbaik (TV)Senarai Pemenang Anugerah Lawak Warna 2015. Astro Gempak. Ogos 22, 2015.Suamiku Encik Sotong Pesta Perdana Singapura ke–12Pelakon Lelaki Terbaik (Drama)Danny The Series Anugerah Skrin ke–19 Pelakon Pembantu Lelaki Terbaik (Filem)Gila Baby 2017Anugerah Bintang Popular Berita Harian ke-30 Pelakon TV Lelaki Popular   Pelakon Filem Lelaki PopularDarah Panas 2018Anugerah Bintang Popular Berita Harian ke-31Pelakon Filem Lelaki Popular2024Festival Filem Malaysia ke-33Pelakon Pembantu Lelaki Terbaik Polis EVO 32025 Anugerah Melodi Terhangat 2025Anugerah Selebriti Maskulin Terhangat Festival Filem Malaysia ke-34Pelakon Lelaki Terbaik Blood Brothers: Bara Naga

Rujukan

Pautan luar




Kategori:Kelahiran 1985
Kategori:Orang hidup
Kategori:Orang Malaysia berketurunan Melayu
Kategori:Muslim Malaysia
Kategori:Orang dari Pulau Pinang
Kategori:Pelakon lelaki Malaysia
Kategori:Pelakon lelaki Malaysia abad ke-21
Kategori:Pelakon televisyen Malaysia
Kategori:Pelakon filem Malaysia
Kategori:Pengarah televisyen Malaysia
Kategori:Penerbit televisyen Malaysia
Kategori:Peragawan Malaysia
Kategori:Pengacara televisyen Malaysia
2015